text: Betinget dom for sex med mindreårige kærester
  12 marts 2015 kl. 07.56
  En nu 18-årig mand fra Aabenraa-området blev idømt fire måneders betinget fængsel for at have haft sex med to mindreårige piger, mens de var kærester.
  Den 18-årig har tilstået, at han i en periode på et år var i et kæresteforhold med en dengang mindreårig pige. Drengen var selv 16 år gammel, da han havde et forhold til en da 14-årig pige. I den forbindelse havde han samleje med hende flere gange.
  Og han bekræftede i retten, at han var klar over, at pigen var under 15 år, skriver JydskeVestkysten torsdag.
  Efter forholdet med den første pige, var den unge mand kæreste med en dengang 13-årig i lidt over et halvt år.
  Begge piger havde som bevismateriale sendt en skriftlig bekræftelse på, at de indgik i et forhold med manden af gensidig lyst, skriver JydskeVestkysten.
  I udmåling af straffen, som blev gjort betinget, lagde dommeren i Retten i Sønderborg vægt på, at der hverken var tale om tvang eller udnyttelse.
  Avisen noterer, at den dømtes forsvarsadvokat, Peter Dahl, fortæller, at det var en unavngiven skole, som havde anmeldt den 18-årige mand for samleje med de to piger, efter forholdet var kommet frem.
  